**­NAVODILO ZA IZPOLNJEVANJE OBRAZCA NAPOVEDI ZA ODMERO DOHODNINE OD DOBIČKA OD ODSVOJITVE VREDNOSTNIH PAPIRJEV IN DRUGIH DELEŽEV TER INVESTICIJSKIH KUPONOV**

1. **UVOD**

Napoved za odmero dohodnine od dobička od odsvojitve vrednostnih papirjev in drugih deležev ter investicijskih kuponov mora davčni zavezanec vložiti do 28. februarja tekočega leta za preteklo leto, razen davčnega zavezanca, ki je nerezident. Nerezident mora vložiti napoved v petnajstih dneh od odsvojitve vrednostnih papirjev in drugih deležev ter investicijskih kuponov, razen kadar napove vse odsvojitve vrednostnih papirjev in drugih deležev ter investicijskih kuponov v preteklem letu. V tem primeru lahko nerezident vloži napoved do 28. februarja za preteklo leto.

Davčni zavezanec lahko vloži napoved:

* preko portala eDavki:
* brez digitalnega potrdila (registrira se z uporabo uporabniškega imena in gesla),
* z digitalnim potrdilom (SIGEN-CA, SIGOV-CA, POŠTA®CA, HALCOM CA, AC NLB). Več o uporabi elektronskega davčnega poslovanja eDavki se lahko prebere na spletni strani: <http://edavki.durs.si/OpenPortal/Pages/StartPage/StartPage.aspx>.

Zavezanci morajo napoved vložiti v elektronski obliki preko sistema eDavki, če so v zvezi s tem kapitalom opravil več kot deset transakcij – pridobitev v preteklih letih in obdavčljivih odsvojitev v preteklem letu.

* osebno ali po pošti pri finančnem uradu.

Napovedi ne vložijo zavezanci, ki so:

* odsvojili dolžniške vrednostne papirje;
* odsvojili kapital (ki ni dolžniški vrednostni papir) po petnajstih letih imetništva;
* dosegli dobiček ali izgubo pri prvi odsvojitvi delnic ali deležev v kapitalu, pridobljenih v procesu lastninskega preoblikovanja podjetij, v skladu s predpisi, ki urejajo lastninsko preoblikovanje podjetij. Za prvo odsvojitev velja tudi prva odsvojitev podedovanih delnic ali deležev v kapitalu, ki jih je zapustnik pridobil v procesu lastninskega preoblikovanja podjetij v skladu s predpisi, ki urejajo lastninsko preoblikovanje podjetij;
* dosegli dobiček pri odsvojitvi investicijskih kuponov, ki jih je imetnik pridobil z zamenjavo delnic pooblaščene investicijske družbe, ali delnic investicijske družbe, ki je nastala iz pooblaščene investicijske družbe - v postopku obveznega preoblikovanja pooblaščene investicijske družbe ali investicijske družbe, ki je nastala iz pooblaščene investicijske družbe, v vzajemni sklad, ali v postopku obvezne oddelitve dela sredstev pooblaščene investicijske družbe v vzajemni sklad, in to v roku in po predpisih, ki urejajo to področje - pod pogojem, da je zavezanec odsvojil investicijske kupone, ki jih je pridobil z zamenjavo delnic iz lastninskega preoblikovanja podjetij za te investicijske kupone.
1. **VPISOVANJE PODATKOV POD TOČKO 1 – OZNAKA STATUSA NAPOVEDI**

Z vpisom ustrezne številke se označi status vložene napovedi, glede na njeno vsebino oz. namen ter v skladu z določbami 62. do 64. člena [Zakona o davčnem postopku – ZDavP-2](http://www.pisrs.si/Pis.web/pregledPredpisa?id=ZAKO4703). Polje se torej ne izpolnjuje, kadar se oddaja prva napoved za obdobje oz. se izpolnjuje samo, **ko se napoved oddaja z uveljavljanjem določb** [**ZDavP-2**](http://www.pisrs.si/Pis.web/pregledPredpisa?id=ZAKO4703)**, ki urejajo naknadno predložitev oziroma popravljanje napovedi.**

**Oznaka 1**

Davčni zavezanec, ki je iz opravičljivih razlogov zamudil rok za predložitev davčne napovedi, lahko pri pristojnem davčnem organu v skladu z 62. členom [ZDavP-2](http://www.pisrs.si/Pis.web/pregledPredpisa?id=ZAKO4703) vloži predlog za naknadno predložitev davčne napovedi. V predlogu mora obrazložiti razloge za zamudo in predložiti dokaze za svoje navedbe. Za opravičljive razloge se štejejo okoliščine, ki jih davčni zavezanec ni mogel predvideti oziroma odvrniti in preprečujejo sestavo oziroma vložitev davčne napovedi v predpisanem roku. Predlog za naknadno predložitev davčne napovedi mora davčni zavezanec vložiti v osmih dneh po prenehanju razlogov za zamudo, vendar najpozneje v treh mesecih po izteku roka za predložitev napovedi. Davčni zavezanec mora vlogi za naknadno vložitev davčne napovedi praviloma priložiti davčno napoved. V primeru, da razlogi, ki preprečujejo sestavo oziroma vložitev davčne napovedi, v času vložitve vloge še trajajo, lahko zavezanec vlogo za naknadno vložitev davčne napovedi vloži brez priložene davčne napovedi, mora pa navesti rok, v katerem bo napoved predložil. Če v tem primeru davčni organ dovoli predložitev napovedi po izteku predpisanega roka, določi rok za predložitev napovedi s sklepom. Davčni zavezanec, ki vlaga napoved po izteku predpisanega roka na podlagi 62. člena [ZDavP-2](http://www.pisrs.si/Pis.web/pregledPredpisa?id=ZAKO4703), mora na napovedi v rubriki »Oznaka statusa napovedi« vpisati številko 1 (vložitev po izteku roka).

**Oznaka 2**

Če je davčni zavezanec zamudil rok za vložitev davčne napovedi, pa ne izpolnjuje pogojev za predložitev napovedi po izteku predpisanega roka, lahko na podlagi 63. člena [ZDavP-2](http://www.pisrs.si/Pis.web/pregledPredpisa?id=ZAKO4703) najpozneje do vročitve odmerne odločbe oziroma do začetka davčnega inšpekcijskega nadzora oziroma do začetka postopka o prekršku oziroma kazenskega postopka vloži davčno napoved na podlagi samoprijave. Vložitev davčne napovedi na podlagi samoprijave ni več mogoča, ko prvič nastopi ena izmed okoliščin iz prejšnjega stavka. Na podlagi 396. člena [ZDavP-2](http://www.pisrs.si/Pis.web/pregledPredpisa?id=ZAKO4703) se davčni zavezanec, ki predloži davčno napoved na podlagi samoprijave, ne kaznuje za prekršek, če plača davek, ki je odmerjen na podlagi samoprijave. Davčni zavezanec ne more vložiti nove samoprijave glede obveznosti, v zvezi s katerimi je samoprijavo predhodno že vložil. Davčni zavezanec, ki napoved vlaga na podlagi samoprijave v skladu s 63. členom [ZDavP-2](http://www.pisrs.si/Pis.web/pregledPredpisa?id=ZAKO4703), mora na napovedi v rubriki »Oznaka statusa napovedi« vpisati številko 2 (samoprijava).

**Oznaka 3**

Davčni zavezanec lahko v skladu s 64. členom [ZDavP-2](http://www.pisrs.si/Pis.web/pregledPredpisa?id=ZAKO4703) popravi davčno napoved najpozneje do vročitve odmerne odločbe. Davčni zavezanec, ki popravlja že vloženo napoved, preden je vročena odmerna odločba, mora na napovedi v rubriki »Oznaka statusa napovedi« vpisati številko 3 (popravljanje do vročitve odločbe).»

1. **VPISOVANJE PODATKOV POD TOČKO 2 – PODATKI O ZAVEZANCU**

Vpišejo se osnovni identifikacijski podatki zavezanca (ime in priimek, davčna številka, naslov bivališča, elektronski naslov, telefonska številka in rezidentstvo ter država rezidentstva).

1. **VPISOVANJE PODATKOV POD TOČKO 3 – PODATKI ZA ODMERO DOHODNINE OD DOBIČKA OD ODSVOJITVE VREDNOSTNIH PAPIRJEV IN DRUGIH DELEŽEV TER INVESTICIJSKIH KUPONOV**

Davčni zavezanec vpiše število popisnih listov po posameznih vrstah kapitala, ki je bil predmet odsvojitve v letu, za katero se odmerja dohodnina od dobička, ustvarjenega z odsvojitvijo vrednostnih papirjev in drugih deležev ter investicijskih kuponov.

1. **VPISOVANJE PODATKOV POD TOČKO 4 – OPROSTITEV PLAČILA DOHODNINE OD DOBIČKA IZ KAPITALA, DOSEŽENEGA PRI ODSVOJITVI DELEŽA, PRIDOBLJENEGA NA PODLAGI NALOŽB TVEGANEGA KAPITALA PO DOLOČBI 5. TOČKE DRUGEGA ODSTAVKA 96. ČLENA ZDoh-2**

V skladu s 5. točko drugega odstavka 96. člena [Zakona o dohodnini - ZDoh-2](http://www.pisrs.si/Pis.web/pregledPredpisa?id=ZAKO4697) se dohodnina ne plača od dobička iz kapitala, doseženega pri odsvojitvi deleža, pridobljenega na podlagi naložb tveganega kapitala (naložb v obliki povečanja osnovnega kapitala družbe z vložki zavezanca ali ustanovitve gospodarske družbe) v družbi tveganega kapitala, ki je ustanovljena v skladu z zakonom, ki ureja družbe tveganega kapitala, če je imela ta družba status družbe tveganega kapitala skozi celotno obdobje imetništva takega deleža zavezanca.

Davčni zavezanec označi, ali uveljavlja navedeno oprostitev Če zavezanec označi »DA«, navedena oznaka pomeni, da je s tem opravil priglasitev odsvojitve deleža, pridobljenega na podlagi naložb tveganega kapitala, pri davčnem organu.

1. **VPISOVANJE PODATKOV POD TOČKO 5 – ZNIŽANJE POZITIVNE DAVČNE OSNOVE ZA PRENESENO IZGUBO**

Davčni zavezanec vpiše podatke o neizkoriščenem delu izgube, ki jo prenaša iz preteklih let in je bila dosežena pri odsvojitvi delnic ali deležev oziroma osnovnih vložkov, ki jih je pridobil pred odsvojitvijo novih delnic ali deležev oziroma osnovnih vložkov pri povečanju osnovnega kapitala iz sredstev družbe.

1. **VPISOVANJE PODATKOV POD TOČKO 6 – ZNIŽANJE POZITIVNE DAVČNE OSNOVE OZIROMA DOBIČKA ZA IZGUBO, DOSEŽENO PRI ODVOJITVI NEPREMIČNIN**

Davčni zavezanec vpiše podatke v tabeli 6 le, če uveljavlja:

* zmanjšanje pozitivne davčne osnove od dobička iz kapitala iz odsvojitve nepremičnine za izgubo, doseženo z odsvojitvijo druge nepremičnine (v tem primeru zavezanec v napovedi vpisuje podatke le pod točkami 1, 2 in 6; v primeru odsvojitve nepremičnine v tujini, pri kateri je bil plačan davek v tujini, zavezanec vpiše podatke tudi pod točko 7, razen, če je v tujini plačani davek že uveljavljal v napovedi za odmero dohodnine od dobička iz kapitala pri odsvojitvi nepremičnine);
* zmanjšanje pozitivne davčne osnove od dobička iz kapitala iz odsvojitve vrednostnih papirjev in drugih deležev ter investicijskih kuponov za izgubo, doseženo z odsvojitvijo nepremičnine;
* zmanjšanje pozitivne davčne osnove od dobička iz kapitala iz odsvojitve nepremičnine za izgubo, doseženo z odsvojitvijo vrednostnih papirjev in drugih deležev ter investicijskih kuponov.

Zavezanec vpiše podatke o dobičku in izgubi, ki je bila dosežena pri odsvojitvi nepremičnin v letu, za katero se odmerja dohodnina.

Zavezanec v tabeli vpiše zaporedno številko, datum vložitve napovedi za odmero davka od dobička iz kapitala od odsvojitve nepremičnin, številko odločbe davčnega organa, ugotovljeni znesek izgube oziroma dobička ter znesek odmerjene dohodnine.

1. **VPISOVANJE PODATKOV POD TOČKO 7 – UVELJAVLJANJE ODBITKA DAVKA, PLAČANEGA V TUJINI, OZIROMA OPROSTITVE**

Davčni zavezanec **rezident**, ki prejema dohodek od dobička od odsvojitve vrednostnih papirjev in drugih deležev ter investicijskih kuponov in so ti dohodki obdavčeni izven Republike Slovenije, lahko v napovedi za odmero dohodnine od dobička od odsvojitve vrednostnih papirjev in drugih deležev ter investicijskih kuponov uveljavlja odbitek za ustrezen znesek plačanega davka v tujini.

Kadar davčni zavezanec v napovedi za odmero dohodnine od teh dohodkov uveljavlja odbitek davka, plačanega v tujini, so sestavni del napovedi tudi ustrezna dokazila glede davčne obveznosti izven Republike Slovenije, zlasti o znesku davka, plačanega v tujini, o osnovi za plačilo davka in o tem, da je znesek davka, plačan v tujini, dokončen in dejansko plačan. Kot ustrezna dokazila veljajo listine, izdane s strani davčnega organa tuje države, ali drugi dokumenti, ki nedvoumno dokazujejo davčno obveznost ali plačilo davka izven Republike Slovenije.

Davčni zavezanec rezident v tabelo 7 vpiše podatke o oznaki kapitala, od katerega je bil ustvarjen dobiček v tujini, in o višini tujega davka, plačanega v tujini, ter ime države, v kateri je bil davek obračunan in plačan.

1. **VPISOVANJE PODATKOV POD TOČKO 8 – UVELJAVLJANJE NAKNADNIH VPLAČIL, V SKLADU S 4. TOČKO SEDMEGA ODSTAVKA 98. ČLENA ZDOH-2**

Davčni zavezanec lahko kot stroške v skladu s 4. točko sedmega odstavka 98. člena [ZDoh-2](http://www.pisrs.si/Pis.web/pregledPredpisa?id=ZAKO4697) uveljavlja naknadna vplačila, ki jih je kot družbenik vplačal po ustanovitvi družbe v skladu z določili družbene pogodbe in družbeniku pred odsvojitvijo niso bila vrnjena oziroma ni nastala obveznost njihovega vračila.

Če je davčni zavezenc v isto družbo vplačal več naknadnih vplačil ali je naknadna vplačila vplačal v več družb, se podatki za vsako vplačilo vpišejo v ločeno vrstico.

Davčni zavezanec mora napovedi priložiti potrdila o vplačilu in morebitnih vračilih naknadnega vplačila, iz katerih je razvidno, da je zavezanec vplačal naknadno vplačilo ter da mu pred odsvojitvijo niso bila vrnjena oziroma ni nastala obveznost njihovega vračila.

Naknadna vplačila, ki jih je družbenik vplačal po ustanovitvi družbe v skladu z določili družbene pogodbe in mu pred odsvojitvijo niso bila vrnjena oziroma ni nastala obveznost njihovega vračila, se ne vštevajo med stroške iz 4. točke sedmega odstavka 98. člena [ZDoh-2](http://www.pisrs.si/Pis.web/pregledPredpisa?id=ZAKO4697), če:

1. je bil delež pridobljen pred 1. januarjem 2003 in se za nabavno vrednost deleža v skladu s četrtim odstavkom 152. člena [ZDoh-2](http://www.pisrs.si/Pis.web/pregledPredpisa?id=ZAKO4697) šteje tržna ali knjigovodska vrednost na dan 1. januarja 2006, ter
2. je bilo naknadno vplačilo vplačano pred 1. januarjem 2006.
3. **VPISOVANJE PODATKOV POD TOČKO 9 – ZNIŽANJE OZIROMA OPROSTITEV PLAČILA DOHODNINE OD DOBIČKA OD ODSVOJITVE VREDNOSTNIH PAPIRJEV IN DRUGIH DELEŽEV TER INVESTICIJSKIH KUPONOV NA PODLAGI DOLOČB MEDNARODNE POGODBE O IZOGIBANJU DVOJNEGA OBDAVČEVANJA DOHODKA**

Davčni zavezanec **nerezident** vpiše odstavek in člen iz [mednarodne pogodbe o izogibanju dvojnega obdavčevanja dohodka med Republiko Slovenijo in drugo državo](https://www.gov.si/drzavni-organi/ministrstva/ministrstvo-za-finance/o-ministrstvu/direktorat-za-sistem-davcnih-carinskih-in-drugih-javnih-prihodkov/seznam-veljavnih-konvencij-o-izogibanju-dvojnega-obdavcevanja-dohodka-in-premozenja/), na podlagi katere uveljavlja oprostitev plačila dohodnine od dobička od odsvojitve vrednostnih papirjev in drugih deležev ter investicijskih kuponov iz kapitala na podlagi določb mednarodne pogodbe o izogibanju dvojnega obdavčevanja.

Zavezanec nerezident mora napovedi priložiti potrdilo o rezidentstvu, ki ga izda pristojni organ druge države pogodbenice, iz katerega je razvidno, da je zavezanec rezident te druge države v smislu določb mednarodne pogodbe o izogibanju dvojnega obdavčevanja dohodka med Republiko Slovenijo in to drugo državo. Vpiše se druga država pogodbenica in datum (dd.mm.LLLL) izdaje potrdila.

1. **VPISOVANJE PODATKOV V POPISNI LIST VREDNOSTNEGA PAPIRJA OZIROMA INVESTICIJSKEGA KUPONA**

Popisni list za posamezen vrednostni papir oziroma investicijski kupon je sestavni del napovedi za odmero dohodnine od dobička od odsvojitve vrednostnih papirjev in drugih deležev ter investicijskih kuponov iz kapitala.

Popisni list se izpolnjuje za tiste vrednostne papirje oziroma investicijske kupone, ki so bili v koledarskem letu odsvojeni pred potekom petnajstih let od dneva, ko so bili pridobljeni.

Zavezanec na popisnem listu navede ISIN kodo, trgovalno kodo ali naziv vrednostnega papirja oziroma investicijskega kupona ali naziv izdajatelja vrednostnega papirja oziroma investicijskega kupona.

Zavezanec v popisnih listih, ki jih izpolnjuje za vrednostne papirje, odsvojene v tujini, označi polje »DA«, če je bil v tujini plačan davek na dobiček iz kapitala.

Zavezanec v popisnih listih, ki jih izpolnjuje za odsvojene vrednostne papirje, ki jih je pridobil pred pridobitvijo novih delnic pri povečanju osnovnega kapitala iz sredstev družbe, označi polje »DA« zaradi kasnejšega prenosa morebitne izgube v naslednja davčna leta.

Zavezanec v popisnih listih, ki jih izpolnjuje za vrednostne papirje, odsvojene v tujini, označi polje »DA«, če je bil odsvojen vrednostni papir v tuji družbi pridobljen z zamenjavo vrednostnega papirja skladno z Direktivo Sveta 90/434/EGS z dne 23. julija 1990 o skupnem sistemu obdavčitve za združitve, delitve, prenose sredstev in zamenjave kapitalskih deležev družb iz različnih držav članic (UL L št. 225 z dne 20. avgusta 1990, str. 142), dopolnjeno in spremenjeno z Direktivo Sveta 2005/19/ES z dne 17. 2. 2005 (UL L 58 z dne 4. 3. 2005) in z Direktivo Sveta 2006/98/ES z dne 20. 11. 2006 (UL L 363 z dne 20. 12. 2006),in da takšne zamenjave deleža ni napovedal kot odsvojitev v obdobju, ko je bila opravljena (t.j. da je v preteklosti ob zamenjavi deleža po lastni odločitvi odložil ugotavljanje davčne obveznosti).

Zavezanec v popisnih listih, ki jih izpolnjuje za vrednostne papirje, pridobljene na podlagi naložb tveganega kapitala (naložb v obliki povečanja osnovnega kapitala družbe z vložki zavezanca ali ustanovitve gospodarske družbe) v družbi tveganega kapitala, ki je ustanovljena v skladu z zakonom, ki ureja družbe tveganega kapitala in je imela ta družba status družbe tveganega kapitala skozi celotno obdobje imetništva takega deleža zavezanca, označi polje »DA«, če uveljavlja oprostitev plačila dohodnine.

V popisni list se vpišeta ločeno za vsako vrsto vrednostnega papirja oziroma investicijskega kupona vsaka pridobitev in vsaka odsvojitev vrednostnega papirja oziroma investicijskega kupona. Posamezna pridobitev vrednostnega papirja oziroma investicijskega kupona se vpiše v samostojno vrstico tako, da se izpolnijo stolpci 1, 2, 3, 4, 5 in 8 ter 11. Posamezna odsvojitev vrednostnega papirja oziroma investicijskega kupona se vpiše v samostojno vrstico tako, da se izpolnijo stolpci 6, 7, 8, 9 in 10.

V stolpec 1 se vpiše datum pridobitve vrednostnega papirja oziroma investicijskega kupona po kronološkem zaporedju; začne se z datumom prve pridobitve vrednostnega papirja oziroma investicijskega kupona, ki je bil odsvojen pred potekom petnajstih let od dneva pridobitve.

V stolpec 2 se vpiše način pridobitve po oznakah, navedenih na obrazcu.

V stolpec 3 se vpiše količina pridobljenih vrednostnih papirjev oziroma investicijskih kuponov v posameznem poslu, razvidna iz obračuna o opravljenem poslu pridobitve oziroma iz drugega dokumenta, iz katerega je razvidna pridobitev.

V stolpec 4 se vpiše nabavna vrednost ob pridobitvi (na enoto), pridobljena v posameznem poslu, razvidna v prodajni ali drugi pogodbi oziroma jo zavezanec dokazuje z ustreznimi dokazili. Posebna pravila v zvezi z določanjem nabavne vrednosti kapitala veljajo v naslednjih primerih:

* + - kadar je bil kapital pridobljen na podlagi prenosa s preminule osebe na dediča ali na podlagi darilne pogodbe, se za nabavno vrednost kapitala v času pridobitve šteje vrednost, od katere je bil odmerjen davek na dediščine in darila, če pa davek ni bil odmerjen, pa primerljiva tržna cena kapitala v času pridobitve;
		- če delodajalec delojemalcu zagotovi pravico do nakupa oziroma pridobitve delnic po znižani vrednosti, velja za nabavno vrednost delnice primerljiva tržna cena delnice na dan, ko je zavezanec pridobil delnice;
		- kadar zavezanec pridobi delnice pri povečanju osnovnega kapitala iz sredstev družbe, se šteje, da je nabavna vrednost tako pridobljene delnice enaka nič;
		- če je zavezanec odsvojil delnico, ki jo je pridobil ob povečanju osnovnega kapitala iz sredstev družbe v letih 2005 ali 2006 in je bilo tako povečanje obdavčeno kot dividenda, se za nabavno vrednost tako pridobljene delnice šteje nominalna vrednost delnice ob preoblikovanju;
		- če so bili investicijski kuponi pridobljeni pred 1. januarjem 2003, velja za nabavno vrednost investicijskih kuponov njihova vrednost na dan 1. januarja 2006;
		- če so bili vrednostni papirji pridobljeni pred 1. januarjem 2003, velja za nabavno vrednost vrednostnih papirjev njihova tržna vrednost na dan 1. januarja 2006, ki jih zavezanec dokazuje z ustreznimi dokazili, če teh ni, pa knjigovodska vrednost na dan 1. januarja 2006. Če je dejanska nabavna vrednost takih vrednostnih papirjev, ki jo zavezanec dokazuje z ustreznimi dokazili, višja od tržne vrednosti oziroma knjigovodske vrednosti na dan 1. januarja 2006, se upošteva dejanska nabavna vrednost;
		- če je imetnik investicijski kupon pridobil z zamenjavo delnic pooblaščene investicijske družbe ali delnic investicijske družbe, ki je nastala iz pooblaščene investicijske družbe, v postopku obveznega preoblikovanja pooblaščene investicijske družbe ali investicijske družbe, ki je nastala iz pooblaščene investicijske družbe, v vzajemni sklad, ali v postopku obvezne oddelitve dela sredstev pooblaščene investicijske družbe v vzajemni sklad, in to v roku in po predpisih, ki urejajo to področje, velja, da je nabavna vrednost investicijskega kupona enaka vrednosti, ki se določi na podlagi nabavne vrednosti delnic pooblaščene investicijske družbe ali investicijske družbe pred preoblikovanjem oziroma pred oddelitvijo dela sredstev, upoštevaje veljavno menjalno razmerje v času zamenjave delnic pooblaščene investicijske družbe ali investicijske družbe za investicijske kupone vzajemnega sklada;
		- če je bila delnica pooblaščene investicijske družbe ali investicijske družbe, ki je nastala iz pooblaščene investicijske družbe, pridobljena na sekundarnem trgu pred 1. januarjem 2003, velja za nabavno vrednost delnic pred preoblikovanjem oziroma pred oddelitvijo dela sredstev primerljiva tržna cena delnic na dan 1. januarja 2006.

Nabavna vrednost v tuji valuti se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan pridobitve kapitala.

V stolpec 5 se vpiše znesek davka na dediščine in darila, ki ga je plačal zavezanec ob pridobitvi vrednostnih papirjev oziroma investicijskih kuponov.

V stolpec 6 se vpiše datum odsvojitve vrednostnega papirja oziroma investicijskega kupona, razviden iz prodajne ali druge pogodbe oziroma iz drugih dokazil.

V stolpec 7 se vpiše količina odsvojenih vrednostnih papirjev oziroma investicijskih kuponov, razvidna iz obračuna o opravljenem poslu oziroma iz drugega dokumenta, iz katerega je razvidna odsvojitev.

V stolpec 8 se vpiše izračunana zaloga vrednostnih papirjev oziroma investicijskih kuponov. Zaloge istovrstnega kapitala se vodijo po metodi zaporednih cen (FIFO).

V stolpec 9 se vpiše vrednost odsvojenih vrednostnih papirjev oziroma investicijskih kuponov na enoto, razvidna iz prodajne ali druge pogodbe oziroma iz drugih dokazil.

Vrednost kapitala ob odsvojitvi v tuji valuti se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan odsvojitve kapitala.

V stolpec 10 se vpiše »DA«, če je izpolnjen pogoj za zmanjšanje pozitivne davčne osnove, oziroma »NE«, če pogoj ni izpolnjen.

Negativna razlika (izguba), ki je dosežena z odsvojitvijo kapitala, ne zmanjšuje pozitivne davčne osnove, če:

* zavezanec v 30 dneh pred odsvojitvijo kapitala ali po njej pridobi vsebinsko istovrstni nadomestni kapital ali pravico do nakupa ali obveznost nakupa istovrstnega kapitala;
* zavezanec odsvoji kapital in zavezančev družinski član ali pravna oseba, v kateri ima zavezanec lastniški delež ali pravico do lastniškega deleža v višini najmanj 25 % v obliki vrednosti vseh deležev ali v obliki glasovalne pravice na podlagi lastniških deležev v konkretni osebi, neposredno ali posredno pridobi istovrstni kapital.

V stolpec 11 se vpiše podatek o zmanjšani nabavni vrednosti vrednostnega papirja le v primeru, če je prišlo pred tem do predhodnega izplačila lastniškega deleža na podlagi zmanjšanja osnovnega kapitala delniške družbe ob nespremenjeni količini vrednostnega papirja. Tako se v primeru nadaljnje odsvojitve vrednostnega papirja, vrednost katerega se je predhodno zmanjšala zaradi zmanšanja osnovnega kapitala delniške družbe, število vrednostnih papirjev pa je ostalo nespremenjeno, kot »nabavna vrednost ob pridobitvi (na enoto)« v ta stolpec vnese zmanjšana vrednost vrednostnega papirja (npr. 3,0955 EUR), ki predstavlja razliko med dejansko nabavno vrednostjo na enoto vrednostnega papirja (npr. 5 EUR) in zmnožkom dejanske nabavne vrednosti na enoto (npr. 5 EUR) z odstotkom zmanjšanja osnovnega kapitala (npr. 38,09 %). V takem primeru se v stolpec 4 vpiše nabavna vrednost ob pridobitvi (na enoto), pridobljena v posameznem poslu, razvidna v prodajni ali drugi pogodbi oziroma jo zavezanec dokazuje z ustreznimi dokazili. V primeru, ki ga navajamo, se bi vpisala vrednost 5 EUR.

1. **VPISOVANJE PODATKOV V POPISNI LIST VREDNOSTNEGA PAPIRJA ZA POSLE NA KRATKO**

Popisni list za posamezen vrednostni papir je sestavni del napovedi za odmero dohodnine od dobička od odsvojitve vrednostnih papirjev in drugih deležev ter investicijskih kuponov iz kapitala.

Popisni list se izpolnjuje za tiste vrednostne papirje, ki so bili v koledarskem letu pridobljeni pred potekom petnajstih let od dneva, ko so bili odsvojeni.

Zavezanec na popisnem listu navede ISIN kodo, trgovalno kodo ali naziv vrednostnega papirja ali naziv izdajatelja vrednostnega papirja.

Zavezanec v popisnih listih, ki jih izpolnjuje za vrednostne papirje za posle na kratko, ki jih je opravil v tujini, označi polje »DA«, če je bil v tujini plačan davek na dobiček iz kapitala.

V popisni list se vpišeta ločeno za vsako vrsto vrednostnega papirja najprej vsaka odsvojitev in nato vsaka pridobitev vrednostnega papirja. Posamezna odsvojitev vrednostnega papirja se vpiše v samostojno vrstico tako, da se izpolnijo stolpci 1, 2, 3 in 7. Posamezna pridobitev vrednostnega papirja se vpiše v samostojno vrstico tako, da se izpolnijo stolpci 4, 5, 6, 7, 8 in 9.

V stolpec 1 se vpiše datum odsvojitve vrednostnega papirja, ki je razviden iz prodajne ali druge pogodbe oziroma iz drugih dokazil, po kronološkem zaporedju; začne se z datumom prve odsvojitve vrednostnega papirja.

V stolpec 2 se vpiše količina odsvojenega vrednostnega papirja, razvidna iz obračuna o opravljenem poslu oziroma iz drugega dokumenta, iz katerega je razvidna odsvojitev.

V stolpec 3 se vpiše vrednost vrednostnega papirja ob odsvojitvi (na enoto), razvidna iz obračuna o opravljenem poslu odsvojitve oziroma iz drugega dokumenta, iz katerega je razvidna vrednost ob odsvojitvi.

Vrednost vrednostnega papirja ob odsvojitvi v tuji valuti se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan odsvojitve vrednostnega papirja.

V stolpec 4 se vpiše datum pridobitve vrednostnega papirja po kronološkem zaporedju; začne se z datumom prve pridobitve vrednostnega papirja.

V stolpec 5 se vpiše način pridobitve po oznakah (A, B, C, D), navedenih na obrazcu.

V stolpec 6 se vpiše količina pridobljenega vrednostnega papirja v posameznem poslu, razvidna iz obračuna o opravljenem poslu pridobitve oziroma iz drugega dokumenta, iz katerega je razvidna pridobitev.

V stolpec 7 se vpiše izračunana zaloga vrednostnega papirja.

V stolpec 8 se vpiše nabavna vrednost vrednostnega papirja ob pridobitvi (na enoto), pridobljena v posameznem poslu in razvidna iz obračuna o opravljenem poslu pridobitve oziroma iz drugega dokumenta, iz katerega je razvidna nabavna vrednost ob pridobitvi.

Nabavna vrednost vrednostnega papirja v tuji valuti se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan pridobitve vrednostnega papirja.

V stolpec 9 se vpiše znesek davka na dediščine in darila, ki ga je plačal zavezanec ob pridobitvi vrednostnega papirja.

1. **VPISOVANJE PODATKOV V POPISNI LIST VREDNOSTNEGA PAPIRJA, KI JE V GOSPODARJENJU PRI BORZNOPOSREDNIŠKI DRUŽBI NA PODLAGI POGODBE O GOSPODARJENJU**

Popisni list za posamezen vrednosti papir, ki je v gospodarjenju pri borznoposredniški družbi na podlagi pogodbe o gospodarjenju, je sestavni del napovedi za odmero dohodnine od dobička od odsvojitve vrednostnih papirjev in drugih deležev ter investicijskih kuponov iz kapitala.

Popisni list se izpolnjuje, kadar zavezanec vodi ločeno evidenco zalog vrednostnih papirjev, ki jih ima v gospodarjenju pri borznoposredniški družbi na podlagi pogodbe o gospodarjenju z vrednostnimi papirji.

Popisni list se izpolnjuje za tiste vrednostne papirje, ki so bili v koledarskem letu odsvojeni pred potekom petnajstih let od dneva, ko so bili pridobljeni.

Zavezanec na popisnem listu navede ISIN kodo, trgovalno kodo ali naziv vrednostnega papirja oziroma investicijskega kupona ali naziv izdajatelja vrednostnega papirja oziroma investicijskega kupona.

Zavezanec v popisnih listih, ki jih izpolnjuje za vrednostne papirje, odsvojene v tujini, označi polje »DA«, če je bil v tujini plačan davek na dobiček iz kapitala.

Zavezanec v popisnih listih, ki jih izpolnjuje za odsvojene vrednostne papirje, ki jih je pridobil pred pridobitvijo novih delnic pri povečanju osnovnega kapitala iz sredstev družbe, označi polje »DA«, zaradi kasnejšega prenosa morebitne izgube v naslednja davčna leta.

Zavezanec v popisnih listih, ki jih izpolnjuje za vrednostne papirje, odsvojene v tujini, označi polje »DA«, če je bil odsvojeni vrednostni papir v tuji družbi pridobljen z zamenjavo vrednostnega papirja skladno z Direktivo Sveta 90/434/EGS z dne 23. julija 1990 o skupnem sistemu obdavčitve za združitve, delitve, prenose sredstev in zamenjave kapitalskih deležev družb iz različnih držav članic (UL L št. 225 z dne 20. avgusta 1990, str. 142), dopolnjeno in spremenjeno z Direktivo Sveta 2005/19/ES z dne 17. 2. 2005 (UL L 58 z dne 4. 3. 2005) in z Direktivo Sveta 2006/98/ES z dne 20. 11. 2006 (UL L 363 z dne 20. 12. 2006), in da takšne zamenjave deleža ni napovedal kot odsvojitev v obdobju , ko je bila opravljena (tj., da je v preteklosti ob zamenjavi deleža po lastni odločitvi odložil ugotavljanje davčne obveznosti).

Zavezanec v popisnih listih, ki jih izpolnjuje za vrednostne papirje, pridobljene na podlagi naložb tveganega kapitala (naložb v obliki povečanja osnovnega kapitala družbe z vložki zavezanca ali ustanovitve gospodarske družbe) v družbi tveganega kapitala, ki je ustanovljena v skladu z zakonom, ki ureja družbe tveganega kapitala in je imela ta družba status družbe tveganega kapitala skozi celotno obdobje imetništva takega deleža zavezanca, označi polje »DA«, če uveljavlja oprostitev plačila dohodnine.

V popisni list se vpišeta vsaka pridobitev in vsaka odsvojitev vrednostnega papirja. Posamezna pridobitev vrednostnega papirja se vpiše v samostojno vrstico tako, da se izpolnijo stolpci 1, 2, 3, 4, 5 in 8 oz. 11. Posamezna odsvojitev vrednostnega papirja se vpiše v samostojno vrstico tako, da se izpolnijo stolpci 6, 7, 8, 9 in 10.

V stolpec 1 se vpiše datum pridobitve vrednostnega papirja po kronološkem zaporedju; začne se z datumom prve pridobitve vrednostnega papirja, ki je bil odsvojen pred potekom petnajstih let od dneva pridobitve.

V stolpec 2 se vpiše način pridobitve po oznakah, navedenih na obrazcu.

V stolpec 3 se vpiše količina pridobljenih vrednostnih papirjev v posameznem poslu, razvidna iz obračuna o opravljenem poslu pridobitve oziroma iz drugega dokumenta, iz katerega je razvidna pridobitev.

V stolpec 4 se vpiše nabavna vrednost ob pridobitvi (na enoto), pridobljena v posameznem poslu, razvidna v prodajni ali drugi pogodbi oziroma ki jo zavezanec dokazuje z ustreznimi dokazili. Posebna pravila v zvezi z določanjem nabavne vrednosti kapitala veljajo v naslednjih primerih:

* + - kadar je bil kapital pridobljen na podlagi prenosa s preminule osebe na dediča ali na podlagi darilne pogodbe, se za nabavno vrednost kapitala v času pridobitve šteje vrednost, od katere je bil odmerjen davek na dediščine in darila, če pa davek ni bil odmerjen, pa primerljiva tržna cena kapitala v času pridobitve;
		- če delodajalec delojemalcu zagotovi pravico do nakupa oziroma pridobitve delnic po znižani vrednosti, velja za nabavno vrednost delnice primerljiva tržna cena delnice na dan, ko je zavezanec pridobil delnice;
		- kadar zavezanec pridobi delnice pri povečanju osnovnega kapitala iz sredstev družbe, se šteje, da je nabavna vrednost tako pridobljene delnice enaka nič;
		- če je zavezanec odsvojil delnico, ki jo je pridobil ob povečanju osnovnega kapitala iz sredstev družbe v letih 2005 ali 2006 in je bilo tako povečanje obdavčeno kot dividenda, se za nabavno vrednost tako pridobljene delnice šteje nominalna vrednost delnice ob preoblikovanju;
		- če so bili vrednostni papirji pridobljeni pred 1. januarjem 2003, velja za nabavno vrednost vrednostnih papirjev njihova tržna vrednost na dan 1. januarja 2006, ki jih zavezanec dokazuje z ustreznimi dokazili, če teh dokazil ni, pa knjigovodska vrednost na dan 1. januarja 2006. Če je dejanska nabavna vrednost takih vrednostnih papirjev, ki jo zavezanec dokazuje z ustreznimi dokazili, višja od tržne oziroma knjigovodske vrednosti na dan 1. januarja 2006, se upošteva dejanska nabavna vrednost;
		- če je bila delnica pooblaščene investicijske družbe ali investicijske družbe, ki je nastala iz pooblaščene investicijske družbe, pridobljena na sekundarnem trgu pred 1. januarjem 2003, velja za nabavno vrednost delnic pred preoblikovanjem oziroma pred oddelitvijo dela sredstev primerljiva tržna cena delnic na dan 1. januarja 2006.

Nabavna vrednost v tuji valuti se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan pridobitve kapitala.

V stolpec 5 se vpiše znesek davka na dediščine in darila, ki ga je plačal zavezanec ob pridobitvi vrednostnih papirjev.

V stolpec 6 se vpiše datum odsvojitve vrednostnega papirja, razviden iz prodajne ali druge pogodbe oziroma iz drugih dokazil.

V stolpec 7 se vpiše količina odsvojenih vrednostnih papirjev, razvidna iz obračuna o opravljenem poslu oziroma iz drugega dokumenta, iz katerega je razvidna odsvojitev.

V stolpec 8 se vpiše izračunana zaloga vrednostnih papirjev. Zaloge istovrstnega kapitala se vodijo po metodi zaporednih cen (FIFO).

V stolpec 9 se vpiše vrednost odsvojenih vrednostnih papirjev na enoto, razvidna iz prodajne ali druge pogodbe oziroma iz drugih dokazil.

Vrednost kapitala ob odsvojitvi v tuji valuti se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan odsvojitve kapitala.

V stolpec 10 se vpiše »DA«, če je izpolnjen pogoj za zmanjšanje pozitivne davčne osnove, oziroma »NE«, če pogoj ni izpolnjen.

Negativna razlika (izguba), ki je dosežena z odsvojitvijo kapitala, ne zmanjšuje pozitivne davčne osnove, če:

* + - zavezanec v tridesetih dneh pred odsvojitvijo kapitala ali po njej pridobi vsebinsko istovrstni nadomestni kapital ali pravico do nakupa ali obveznost nakupa istovrstnega kapitala;
		- zavezanec odsvoji kapital in zavezančev družinski član ali pravna oseba, v kateri ima zavezanec lastniški delež ali pravico do lastniškega deleža v višini najmanj 25 % v obliki vrednosti vseh deležev ali v obliki glasovalne pravice na podlagi lastniških deležev v konkretni osebi, neposredno ali posredno pridobi istovrstni kapital.

V stolpec 11 se vpiše podatek o zmanjšani nabavni vrednosti vrednostnega papirja le v primeru, če je prišlo pred tem do predhodnega izplačila lastniškega deleža na podlagi zmanjšanja osnovnega kapitala delniške družbe ob nespremenjeni količini vrednostnega papirja. ~~Ta podatek je bistvenega pomena za pravilen izračun dohodnine od dobička iz kapitala v primeru nadaljnje odsvojitve vrednostnih papirjev.~~ Tako se v primeru nadaljnje odsvojitve vrednostnega papirja, vrednost katerega se je predhodno zmanjšala zaradi zmanšanja osnovnega kapitala delniške družbe, število vrednostnih papirjev pa je ostalo nespremenjeno, kot »nabavna vrednost ob pridobitvi (na enoto)« v ta stolpec vnese zmanjšana vrednost vrednostnega papirja (npr. 3,0955 EUR), ki predstavlja razliko med dejansko nabavno vrednostjo na enoto vrednostnega papirja (npr. 5 EUR) in zmnožkom dejanske nabavne vrednosti na enoto (npr. 5 EUR) z odstotkom zmanjšanja osnovnega kapitala (npr. 38,09 %). V takem primeru se v stolpec 4 vpiše nabavna vrednost ob pridobitvi (na enoto), pridobljena v posameznem poslu, razvidna v prodajni ali drugi pogodbi oziroma jo zavezanec dokazuje z ustreznimi dokazili. V primeru, ki ga navajamo, se bi vpisala vrednost 5 EUR.

1. **VPISOVANJE PODATKOV V POPISNI LIST VREDNOSTNEGA PAPIRJA ZA POSLE NA KRATKO, KI JE V GOSPODARJENJU PRI BORZNOPOSREDNIŠKI DRUŽBI NA PODLAGI POGODBE O GOSPODARJENJU**

Popisni list za posamezen vrednostni papir je sestavni del napovedi za odmero dohodnine od dobička od odsvojitve vrednostnih papirjev in drugih deležev ter investicijskih kuponov iz kapitala.

Popisni list se izpolnjuje za tiste vrednostne papirje, ki so bili v koledarskem letu pridobljeni pred potekom petnajstih let od dneva, ko so bili odsvojeni.

Zavezanec na popisnem listu navede ISIN kodo, ali trgovalno kodo vrednostnega papirja ali naziv izdajatelja vrednostnega papirja.

Zavezanec v popisnih listih, ki jih izpolnjuje za vrednostne papirje za posle na kratko, ki jih je opravil v tujini, označi polje »DA«, če je bil v tujini plačan davek na dobiček iz kapitala.

V popisni list se vpišeta ločeno za vsako vrsto vrednostnega papirja najprej vsaka odsvojitev in nato vsaka pridobitev vrednostnega papirja. Posamezna odsvojitev vrednostnega papirja se vpiše v samostojno vrstico tako, da se izpolnijo stolpci 1, 2, 3 in 7. Posamezna pridobitev vrednostnega papirja se vpiše v samostojno vrstico tako, da se izpolnijo stolpci 4, 5, 6, 7, 8 in 9.

V stolpec 1 se vpiše datum odsvojitve vrednostnega papirja, ki je razviden iz prodajne ali druge pogodbe oziroma iz drugih dokazil, po kronološkem zaporedju; začne se z datumom prve odsvojitve vrednostnega papirja.

V stolpec 2 se vpiše količina odsvojenega vrednostnega papirja, razvidna iz obračuna o opravljenem poslu oziroma iz drugega dokumenta, iz katerega je razvidna odsvojitev.

V stolpec 3 se vpiše vrednost vrednostnega papirja ob odsvojitvi (na enoto), razvidna iz obračuna o opravljenem poslu odsvojitve oziroma iz drugega dokumenta, iz katerega je razvidna vrednost ob odsvojitvi.

Vrednost vrednostnega papirja ob odsvojitvi v tuji valuti se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan odsvojitve vrednostnega papirja.

V stolpec 4 se vpiše datum pridobitve vrednostnega papirja po kronološkem zaporedju; začne se z datumom prve pridobitve vrednostnega papirja.

V stolpec 5 se vpiše način pridobitve po oznakah (A, B, C, D), navedenih na obrazcu.

V stolpec 6 se vpiše količina pridobljenega vrednostnega papirja v posameznem poslu, razvidna iz obračuna o opravljenem poslu pridobitve oziroma iz drugega dokumenta, iz katerega je razvidna pridobitev.

V stolpec 7 se vpiše izračunana zaloga vrednostnega papirja.

V stolpec 8 se vpiše nabavna vrednost vrednostnega papirja ob pridobitvi (na enoto), pridobljena v posameznem poslu in razvidna iz obračuna o opravljenem poslu pridobitve oziroma iz drugega dokumenta, iz katerega je razvidna nabavna vrednost ob pridobitvi.

Nabavna vrednost vrednostnega papirja v tuji valuti se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan pridobitve vrednostnega papirja.

V stolpec 9 se vpiše znesek davka na dediščine in darila, ki ga je plačal zavezanec ob pridobitvi vrednostnega papirja.

1. **VPISOVANJE PODATKOV V POPISNI LIST DELEŽA V GOSPODARSKIH DRUŽBAH, ZADRUGAH IN DRUGIH OBLIKAH ORGANIZIRANJA**

Popisni list deleža v gospodarski družbi, zadrugah in drugih oblikah organiziranja je sestavni del napovedi za odmero dohodnine od dobička od odsvojitve vrednostnih papirjev in drugih deležev ter investicijskih kuponov iz kapitala.

Popisni list se izpolnjuje za tiste deleže v gospodarskih družbah, zadrugah in drugih oblikah organiziranja, ki so bili v koledarskem letu odsvojeni pred potekom petnajstih let od dneva, ko so bili pridobljeni.

Zavezanec na popisnem listu navede naziv gospodarske družbe, zadruge ali druge oblike organiziranja.

Zavezanec v popisnih listih, ki jih izpolnjuje za deleže, odsvojene v tujini, označi polje »DA«, če je bil v tujini plačan davek na dobiček iz kapitala.

Zavezanec v popisnih listih, ki jih izpolnjuje za odsvojene deleže, ki jih je pridobil pred pridobitvijo deležev oziroma osnovnih vložkov pri povečanju osnovnega kapitala iz sredstev družbe, označi polje »DA« zaradi kasnejšega prenosa morebitne izgube v naslednja davčna leta.

Zavezanec v popisnih listih, ki jih izpolnjuje za deleže v gospodarski družbi, odsvojene v tujini, označi polje »DA«, če je bil odsvojeni deleži v tuji družbi pridobljen z zamenjavo deleža skladno z Direktivo Sveta 90/434/EGS z dne 23. julija 1990 o skupnem sistemu obdavčitve za združitve, delitve, prenose sredstev in zamenjave kapitalskih deležev družb iz različnih držav članic (UL L št. 225 z dne 20. avgusta 1990, str. 142), dopolnjeno in spremenjeno z Direktivo Sveta 2005/19/ES z dne 17. 2. 2005 (UL L 58 z dne 4. 3. 2005) in z Direktivo Sveta 2006/98/ES z dne 20. 11. 2006 (UL L 363 z dne 20. 12. 2006), in da takšne zamenjave deleža ni napovedal kot odsvojitev v obdobju, ko je bila opravljena (tj. da je v preteklosti ob zamenjavi deleža po lastni odločitvi odložil ugotavljanje davčne obveznosti).

Zavezanec v popisnih listih, ki jih izpolnjuje za deleže v gospodarski družbi, pridobljene na podlagi naložb tveganega kapitala (naložb v obliki povečanja osnovnega kapitala družbe z vložki zavezanca ali ustanovitve gospodarske družbe) v družbi tveganega kapitala, ki je ustanovljena v skladu z zakonom, ki ureja družbe tveganega kapitala in je imela ta družba status družbe tveganega kapitala skozi celotno obdobje imetništva takega deleža zavezanca, označi polje »DA«, če uveljavlja oprostitev plačila dohodnine.

V popisni list se vpišeta vsaka pridobitev ali povečanje lastniškega deleža in vsaka odsvojitev deleža. Pri osebni družbi se kot pridobitev deleža šteje tudi povečanje kapitalskega deleža zaradi pripisa dobička kapitalskemu deležu. Posamezna pridobitev ali povečanje lastniškega deleža se vpiše v samostojno vrstico tako, da se izpolnijo stolpci 1, 2, 3 in 4. Posamezna odsvojitev deleža se vpiše v samostojno vrstico tako, da se izpolnijo stolpci 5, 6, 7 in 8 ter 9.

V stolpec 1 se vpiše datum pridobitve deleža v gospodarskih družbah, zadrugah in drugih oblikah organiziranja po kronološkem zaporedju; začne se z datumom prve pridobitve deleža ne glede na to, da je bil delež v preteklosti že povečan ali zmanjšan.

V stolpec 2 se vpiše način pridobitve po oznakah, navedenih na obrazcu.

V stolpec 3 se vpiše nabavna vrednost deleža ob pridobitvi ali povečanju deleža, razvidna v prodajni ali drugi pogodbi oziroma v dokumentu in jo zavezanec dokazuje z ustreznimi dokazili. Posebna pravila v zvezi z določanjem nabavne vrednosti kapitala veljajo v naslednjih primerih:

* kadar je bil kapital pridobljen na podlagi prenosa s preminule osebe na dediča ali na podlagi darilne pogodbe, se za nabavno vrednost kapitala v času pridobitve šteje vrednost, od katere je bil odmerjen davek na dediščine in darila, če pa davek ni bil odmerjen, pa primerljiva tržna cena kapitala v času pridobitve;
* če delodajalec delojemalcu zagotovi pravico do nakupa oziroma pridobitve deleža po znižani vrednosti, velja za nabavno vrednost deleža primerljiva tržna cena deleža na dan, ko je zavezanec pridobil delež;
* kadar zavezanec pridobi povečani delež oziroma osnovni vložek pri povečanju osnovnega kapitala iz sredstev družbe, se šteje, da je nabavna vrednost tako pridobljenega povečanega deleža oziroma osnovnega vložka enaka nič;
* če je zavezanec odsvojil delež, ki ga je pridobil ob povečanju osnovnega kapitala iz sredstev družbe v letih 2005 ali 2006 in je bilo tako povečanje obdavčeno kot dividenda, se za nabavno vrednost tako pridobljenega oziroma povečanega deleža šteje nominalna vrednost pridobljenega oziroma povečanega deleža ob preoblikovanju;
* če so bili deleži pridobljeni pred 1. januarjem 2003, velja za nabavno vrednost vrednostnih papirjev njihova tržna vrednost na dan 1. januarja 2006, ki jo zavezanec dokazuje z ustreznimi dokazili, če teh dokazil ni, pa knjigovodska vrednost na dan 1. januarja 2006. Če je dejanska nabavna vrednost takih deležev, ki jo zavezanec dokazuje z ustreznimi dokazili, višja od tržne oziroma knjigovodske vrednosti na dan 1. januarja 2006, se upošteva dejanska nabavna vrednost;
* kadar se zavezančev kapitalski delež v osebni družbi poveča zaradi pripisa dobička kapitalskemu deležu, ki je bil opravljen na dan 26. aprila 2014 ali po njem, se šteje, da je nabavna vrednost tako povečanega deleža enaka nič (odločba Ustavnega sodišča U-I-175/11-12 z dne 10. aprila 2014 (Uradni list RS, št. 29/14 z dne 25. 4. 2014)).

Nabavna vrednost deleža v tuji valuti se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan pridobitve kapitala.

V stolpec 4 se vpiše znesek davka na dediščine in darila, ki ga je plačal zavezanec ob pridobitvi kapitala.

V stolpec 5 se vpiše datum odsvojitve deleža, razviden iz pogodbe ali drugega pravnega posla oziroma iz drugih dokazil.

V stolpec 6 se vpiše odstotek, ki ga odsvojeni delež predstavlja v celotnem družbenikovem deležu v družbi.

V stolpec 7 se vpiše vrednost deleža (stanje) po opravljeni odsvojitvi.

V stolpec 8 se vpiše vrednost odsvojenega deleža, razvidna iz prodajne ali druge pogodbe oziroma iz drugih dokazil. Ob izplačilu deleža v dobičku družbeniku osebne družbe, ki se odpiše od njegovega kapitalskega deleža, se vpiše znesek izplačila.

Vrednost deleža ob odsvojitvi v tuji valuti se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan odsvojitve deleža.

V stolpec 9 se vpiše »DA«, če je izpolnjen pogoj za zmanjšanje pozitivne davčne osnove, oziroma »NE«, če pogoj ni izpolnjen.

Negativna razlika (izguba), ki je dosežena z odsvojitvijo kapitala, ne zmanjšuje pozitivne davčne osnove, če:

* zavezanec v tridesetih dneh pred odsvojitvijo kapitala ali po njej pridobi vsebinsko istovrstni nadomestni kapital ali pravico do nakupa ali obveznost nakupa istovrstnega kapitala;
* zavezanec odsvoji kapital in zavezančev družinski član ali pravna oseba, v kateri ima zavezanec lastniški delež ali pravico do lastniškega deleža v višini najmanj 25 % v obliki vrednosti vseh deležev ali v obliki glasovalne pravice na podlagi lastniških deležev v konkretni osebi, neposredno ali posredno pridobi istovrstni kapital.
1. **VPISOVANJE PODATKOV V POPISNI LIST VREDNOSTNEGA PAPIRJA ZA PRIMER ZMANJŠANJA OSNOVNEGA KAPITALA OB NESPREMENJENI KOLIČINI VREDNOSTNEGA PAPIRJA**

Popisni list za posamezen vrednostni papir za primer zmanjšanja osnovnega kapitala delniške družbe ob nespremenjeni količini vrednostnega papirja je sestavni del napovedi za odmero dohodnine od dobička od odsvojitve vrednostnih papirjev in drugih deležev ter investicijskih kuponov iz kapitala.

Popisni list se izpolnjuje za tiste vrednostne papirje, katerih količina je ostala nespremenjena, zmanjšala se je pa njihova vrednost zaradi zmanjšanja osnovnega kapitala gospodarke družbe, kar se po Zakonu o dohodnini šteje za odsvojitev in je do odsvojitve prišlo v koledarskem letu pred potekom petnajstih let od dneva, ko so bili pridobljeni.

Zavezanec na popisnem listu navede ISIN kodo, trgovalno kodo ali naziv vrednostnega papirja ali naziv izdajatelja vrednostnega papirja.

Zavezanec v popisnih listih, ki jih izpolnjuje za vrednostne papirje, odsvojene v tujini, označi polje »DA«, če je bil v tujini plačan davek na dobiček iz kapitala.

Zavezanec v popisnih listih, ki jih izpolnjuje za vrednostne papirje, odsvojene v tujini, označi polje »DA«, če je bil odsvojen vrednostni papir v tuji družbi pridobljen z zamenjavo vrednostnega papirja skladno z Direktivo Sveta 90/434/EGS z dne 23. julija 1990 o skupnem sistemu obdavčitve za združitve, delitve, prenose sredstev in zamenjave kapitalskih deležev družb iz različnih držav članic (UL L št. 225 z dne 20. avgusta 1990, str. 142), dopolnjeno in spremenjeno z Direktivo Sveta 2005/19/ES z dne 17. 2. 2005 (UL L 58 z dne 4. 3. 2005) in z Direktivo Sveta 2006/98/ES z dne 20. 11. 2006 (UL L 363 z dne 20. 12. 2006), in da takšne zamenjave deleža ni napovedal kot odsvojitev v obdobju, ko je bila opravljena (t.j. da je v preteklosti ob zamenjavi deleža po lastni odločitvi odložil ugotavljanje davčne obveznosti).

V popisni list se vpišeta ločeno za vsako vrsto vrednostnega papirja vsaka pridobitev in vsaka izplačana vrednost vrednostnega papirja. Posamezna pridobitev vrednostnega papirja se vpiše v samostojno vrstico tako, da se izpolnijo stolpci 1, 2, 3 in 4. Posamezna izplačana vrednost vrednostnega papirja se vpiše v samostojno vrstico tako, da se izpolnijo stolpci 6, 7 in 8.

V stolpec 1 se vpiše datum pridobitve vrednostnega papirja po kronološkem zaporedju; začne se z datumom prve pridobitve vrednostnega papirja, ki je bil odsvojen pred potekom petnajstih let od dneva pridobitve.

V stolpec 2 se vpiše način pridobitve po oznakah, navedenih na obrazcu.

V stolpec 3 se vpiše količina pridobljenih vrednostnih papirjev v posameznem poslu, razvidna iz obračuna o opravljenem poslu pridobitve oziroma iz drugega dokumenta, iz katerega je razvidna pridobitev.

V stolpec 4 se vpiše nabavna vrednost ob pridobitvi (na enoto), pridobljena v posameznem poslu, razvidna v prodajni ali drugi pogodbi oziroma jo zavezanec dokazuje z ustreznimi dokazili. Posebna pravila v zvezi z določanjem nabavne vrednosti kapitala veljajo v naslednjih primerih:

* + - kadar je bil kapital pridobljen na podlagi prenosa s preminule osebe na dediča ali na podlagi darilne pogodbe, se za nabavno vrednost kapitala v času pridobitve šteje vrednost, od katere je bil odmerjen davek na dediščine in darila, če pa davek ni bil odmerjen, pa primerljiva tržna cena kapitala v času pridobitve;
		- če delodajalec delojemalcu zagotovi pravico do nakupa oziroma pridobitve delnic po znižani vrednosti, velja za nabavno vrednost delnice primerljiva tržna cena delnice na dan, ko je zavezanec pridobil delnice;
		- kadar zavezanec pridobi delnice pri povečanju osnovnega kapitala iz sredstev družbe, se šteje, da je nabavna vrednost tako pridobljene delnice enaka nič;
		- če je zavezanec odsvojil delnico, ki jo je pridobil ob povečanju osnovnega kapitala iz sredstev družbe v letih 2005 ali 2006 in je bilo tako povečanje obdavčeno kot dividenda, se za nabavno vrednost tako pridobljene delnice šteje nominalna vrednost delnice ob preoblikovanju;
		- če so bili vrednostni papirji pridobljeni pred 1. januarjem 2003, velja za nabavno vrednost vrednostnih papirjev njihova tržna vrednost na dan 1. januarja 2006, ki jih zavezanec dokazuje z ustreznimi dokazili, če teh ni, pa knjigovodska vrednost na dan 1. januarja 2006. Če je dejanska nabavna vrednost takih vrednostnih papirjev, ki jo zavezanec dokazuje z ustreznimi dokazili, višja od tržne vrednosti oziroma knjigovodske vrednosti na dan 1. januarja 2006, se upošteva dejanska nabavna vrednost;

Nabavna vrednost v tuji valuti se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan pridobitve kapitala.

V stolpec 6 se vpiše datum odsvojitve vrednostnega papirja, razviden iz prodajne ali druge pogodbe oziroma iz drugih dokazil.

V stolpec 7 se vpiše odstotek zmanjšanja osnovnega kapitala. Odstotek zmanjšanja osnovnega kapitala predstavlja ključ, po katerem se preračuna vrednost vrednostnega papirja ob pridobitvi.

V stolpec 8 se vpiše izplačana vrednost na podlagi zmanjšanja osnovnega kapitala. Izplačana vrednost na podlagi zmanjšanja osnovnega kapitala predstavlja v tem primeru vrednost ob odsvojitvi.

Če je vrednost izražena v tuji valuti, se preračuna v eure po tečaju, ki ga objavlja Banka Slovenije. Preračun se opravi po tečaju, ki velja na dan izplačila.

***Dodatne informacije so na voljo na spletni strani*** [***Finančne Uprave RS***](https://www.fu.gov.si/) ***ali na telefonski številki klicnega centra za davke fizičnih oseb: 08 200 1001.***